Ehdotus NEUVOSTON PÄÄTÖS ETA:n sekakomiteassa Euroopan unionin puolesta esitettävästä kannasta ETA-sopimuksen liitteen II (Tekniset määräykset, standardit, testaus ja varmentaminen) muuttamiseen /* COM/2013/0738 final - 2013/0354 (NLE) */





PERUSTELUT 1. EHDOTUKSEN TAUSTA Jotta voidaan varmistaa sisämarkkinoiden edellyttämä oikeusvarmuus ja yhdenmukaisuus, ETA:n sekakomitean on otettava kaikki asiaankuuluva unionin lainsäädäntö osaksi ETA-sopimusta mahdollisimman pian sen antamisen jälkeen. 2. KUULEMISTEN JA VAIKUTUSTENARVIOINTIEN TULOKSET ETA:n EFTA-valtiot suhtautuvat myönteisesti biosidivalmisteita koskevaan asetukseen (EU) N:o 528/2012. ETA:n EFTA-valtiot haluaisivat osallistua mahdollisimman läheisesti tätä koskevaan Euroopan kemikaaliviraston työhön. Sen lisäksi, että ETA:n EFTA-valtiot aikovat noudattaa asetusta (EU) N:o 528/2012, ne haluaisivat myös osallistua aktiivisesti asetuksen edellyttämään työskentelyyn. Luonnos ETA:n sekakomitean päätökseksi (neuvoston päätösehdotuksen liitteenä) on laadittu tätä tarkoitusta varten. Komissio haluaa painottaa tiettyjä osia ETA:n sekakomitean päätösluonnoksessa. Tämä sekakomitean päätös tulee Liechtensteinissa voimaan myöhemmin kuin muissa EFTA-valtioissa. Liechtensteinilla on Sveitsin kanssa biosidivalmisteita koskeva sopimus. Tämän sopimuksen perusteella Sveitsi käsittelee Liechtensteinin hakemukset ja Liechtenstein hyväksyy kyseessä olevan biosidivalmisteen (tai kieltää sen käytön). Sveitsi saattaa lähitulevaisuudessa tämän alan kansallisen lainsäädäntönsä vastaamaan EU:ssa tapahtunutta kehitystä (ts. asetusta (EU) N:o 528/2012), ja sen perusteella ajantasaistetaan Liechtensteinin ja Sveitsin sopimusta, jossa määrätään biosidivalmisteita koskevien lupamenettelyjen alalla tehtävästä yhteistyöstä. Tämä ratkaisu varmistaa ihmisten ja eläinten terveyden sekä ympäristön suojelun korkean tason ja turvaa samalla sisämarkkinoiden moitteettoman toiminnan, joka on erikseen mainittu yhtenä asetuksen tavoitteena. On syytä korostaa, että ehdotetulla ratkaisulla ei estetä biosidivalmisteiden saattamista markkinoille eikä vaikuteta ETA-sopimuksella turvattuihin vapauksiin, erityisesti tavaroiden vapaaseen liikkuvuuteen. Se ei myöskään johda kilpailun vääristymiseen ETA:ssa. Lisäksi EFTA ehdottaa mukautuksia, jotka koskevat erityisesti EFTA-valtioiden osallistumista asetuksen (EU) N:o 528/2012 35 artiklassa tarkoitetun koordinointiryhmän työhön sekä unionin lupamenettelyjä ja vastaavia EFTA-valtioiden päätöksiä. 3. EHDOTUKSEN OIKEUDELLINEN SISÄLTÖ Biosidivalmisteiden asettamisesta saataville markkinoilla ja niiden käytöstä 22 päivänä toukokuuta 2012 annettu Euroopan parlamentin ja neuvoston asetus (EU) N:o 528/2012 olisi otettava osaksi ETA-sopimusta. Komissio toimittaa ETA:n sekakomitean päätösluonnoksen neuvoston hyväksyttäväksi unionin kantana. Komissio toivoo voivansa esittää sen ETA:n sekakomiteassa mahdollisimman pian. 2013/0354 (NLE) Ehdotus NEUVOSTON PÄÄTÖS ETA:n sekakomiteassa Euroopan unionin puolesta esitettävästä kannasta ETA-sopimuksen liitteen II (Tekniset määräykset, standardit, testaus ja varmentaminen) muuttamiseen EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 114 artiklan yhdessä sen 218 artiklan 9 kohdan kanssa, ottaa huomioon Euroopan talousalueesta tehdyn sopimuksen soveltamista koskevista yksityiskohtaisista säännöistä 28 päivänä marraskuuta 1994 annetun neuvoston asetuksen (EY) N:o 2894/94[1] ja erityisesti sen 1 artiklan 3 kohdan, ottaa huomioon Euroopan komission ehdotuksen, sekä katsoo seuraavaa: (1) Euroopan talousalueesta tehty sopimus[2], jäljempänä ’ETA-sopimus’, tuli voimaan 1 päivänä tammikuuta 1994. (2) ETA-sopimuksen 98 artiklan mukaan ETA:n sekakomitea voi päättää muuttaa muun muassa ETA-sopimuksen liitettä II. (3) ETA-sopimuksen liite II sisältää erityismääräykset, jotka koskevat teknisiä määräyksiä, standardeja, testausta ja varmentamista. (4) Biosidivalmisteiden asettamisesta saataville markkinoilla ja niiden käytöstä 22 päivänä toukokuuta 2012 annettu Euroopan parlamentin ja neuvoston asetus (EU) N:o 528/2012 olisi otettava osaksi ETA-sopimusta. (5) Asetuksella (EU) N:o 528/2012 kumotaan 1 päivästä syyskuuta 2013 Euroopan parlamentin ja neuvoston direktiivi 98/8/EY[3], joka on otettu osaksi ETA-sopimusta ja joka olisi näin ollen poistettava ETA-sopimuksesta 1 päivästä syyskuuta 2013 lukien. (6) Sen vuoksi olisi muutettava ETA-sopimuksen liitettä II. (7) ETA:n sekakomiteassa esitettävän unionin kannan olisi perustuttava tähän päätökseen liitettyyn päätösluonnokseen, ON HYVÄKSYNYT TÄMÄN PÄÄTÖKSEN: 1 artikla ETA:n sekakomiteassa esitettävä Euroopan unionin kanta ETA-sopimuksen liitteen II ehdotettuun muuttamiseen perustuu tähän päätökseen liitettyyn luonnokseen ETA:n sekakomitean päätökseksi. 2 artikla Tämä päätös tulee voimaan päivänä, jona se hyväksytään. Tehty Brysselissä Neuvoston puolesta Puheenjohtaja LIITE Luonnos ETA:N SEKAKOMITEAN PÄÄTÖS N:o annettu ... ETA-sopimuksen liitteen II (Tekniset määräykset, standardit, testaus ja varmentaminen) muuttamisesta ETA:N SEKAKOMITEA, joka ottaa huomioon Euroopan talousalueesta tehdyn sopimuksen, jäljempänä ’ETA-sopimus’, ja erityisesti sen 98 artiklan, sekä katsoo seuraavaa: (1) Biosidivalmisteiden asettamisesta saataville markkinoilla ja niiden käytöstä 22 päivänä toukokuuta 2012 annettu Euroopan parlamentin ja neuvoston asetus (EU) N:o 528/2012[4] olisi otettava osaksi ETA-sopimusta. (2) Asetuksella (EU) N:o 528/2012 kumotaan 1 päivästä syyskuuta 2013 Euroopan parlamentin ja neuvoston direktiivi 98/8/EY[5], joka on otettu osaksi ETA-sopimusta ja joka olisi näin ollen poistettava ETA-sopimuksesta 1 päivästä syyskuuta 2013 lukien. (3) Sen vuoksi olisi muutettava ETA-sopimuksen liitettä II, ON HYVÄKSYNYT TÄMÄN PÄÄTÖKSEN: 1 artikla Korvataan liitteessä II olevan XV luvun 12n kohdan (Euroopan parlamentin ja neuvoston direktiivi 98/8/EY) teksti 1 päivästä syyskuuta 2013 alkaen seuraavasti: ”32012 R 0528: Euroopan parlamentin ja neuvoston asetus (EU) N:o 528/2012, annettu 22 päivänä toukokuuta 2012, biosidivalmisteiden asettamisesta saataville markkinoilla ja niiden käytöstä (EUVL L 167, 27.6.2012, s. 1). Tätä sopimusta sovellettaessa asetuksen säännöksiä koskevat seuraavat mukautukset: a) EFTA-valtiot osallistuvat Euroopan parlamentin ja neuvoston asetuksella (EY) N:o 1907/2006 perustetun Euroopan kemikaaliviraston, jäljempänä ’virasto’, toimintaan. b) Käsitettä ’jäsenvaltio(t)’, joka esiintyy asetuksessa, sovelletaan asetuksen soveltamisalaan kuuluvien valtioiden lisäksi myös EFTA-valtioihin sanotun kuitenkaan rajoittamatta ETA-sopimuksen pöytäkirjan 1 määräysten soveltamista. c) EFTA-valtioiden osalta virasto avustaa tarvittaessa ja tapauskohtaisesti EFTAn valvontaviranomaista tai pysyvää komiteaa niiden tehtävissä. d) Lisätään 35 artiklaan kohta seuraavasti: ”4. EFTA-valtioilla on oikeus osallistua täysimääräisesti koordinointiryhmän työskentelyyn, ja niillä on äänioikeutta lukuun ottamatta koordinointiryhmässä samat oikeudet ja velvoitteet kuin EU:n jäsenvaltioilla. EFTA-valtioiden osallistuminen järjestetään koordinointiryhmän työjärjestyksellä.” e) Lisätään 44 artiklan 5 kohtaan alakohta seuraavasti: ”Kun komissio myöntää unionin luvan tai päättää, että unionin lupaa ei myönnetä, EFTA-valtiot tekevät vastaavat päätökset samanaikaisesti ja viimeistään 30 päivän kuluttua komission päätöksestä. ETA:n sekakomitealle on ilmoitettava tällaisista päätöksistä ja niistä on määräajoin julkaistava luettelot Euroopan unionin virallisen lehden ETA-täydennysosassa.” f) Lisätään 48 artiklaan kohta seuraavasti: ”4. Jos komissio peruuttaa unionin luvan tai muuttaa sitä, EFTA-valtioiden on kumottava vastaava päätöksensä tai muutettava sitä.” g) Lisätään 49 artiklaan kohta seuraavasti: ”Jos komissio peruuttaa unionin luvan, EFTA-valtioiden on kumottava vastaava päätöksensä.” h) Lisätään 50 artiklaan kohta seuraavasti: ”4. Jos komissio muuttaa unionin lupaa, EFTA-valtioiden on muutettava vastaavaa päätöstään.” i) Lisätään 75 artiklaan kohta seuraavasti: ”5. EFTA-valtioilla on oikeus osallistua täysimääräisesti biosidivalmistekomitean työskentelyyn, ja niillä on äänioikeutta lukuun ottamatta biosidivalmistekomiteassa samat oikeudet ja velvoitteet kuin EU:n jäsenvaltioilla.” j) Lisätään 78 artiklaan kohta seuraavasti: ”3. EFTA-valtiot osallistuvat kemikaaliviraston rahoittamiseen tämän päätöksen voimaantulosta alkaen. Tätä tarkoitusta varten sovelletaan ETA-sopimuksen 82 artiklan 1 kohdan a alakohdassa ja pöytäkirjassa 32 vahvistettuja menettelyjä tarpeellisin muutoksin.” k) Jos sopimuspuolten välillä ilmenee erimielisyyksiä näiden säännösten hallinnoinnista, sovelletaan ETA-sopimuksen osaa VII tarpeellisin muutoksin.” 2 artikla Asetuksen (EU) N:o 528/2012 islanniksi ja norjaksi laaditut tekstit, jotka julkaistaan Euroopan unionin virallisen lehden ETA-täydennysosassa, ovat todistusvoimaisia. 3 artikla Tämä päätös tulee voimaan […], jos kaikki ETA-sopimuksen 103 artiklan 1 kohdan mukaiset ilmoitukset on tehty*. Liechtensteinin osalta tämä päätös tulee voimaan samana päivänä tai päivänä, jona Liechtensteinin ja Sveitsin sopimus asetuksessa (EU) N:o 528/2012 tarkoitettuja biosidivalmisteita koskevien lupamenettelyjen alalla tehtävästä yhteistyöstä tulee voimaan, sen mukaan, kumpi ajankohta on myöhäisempi. 4 artikla Tämä päätös julkaistaan Euroopan unionin virallisen lehden ETA-osastossa ja ETA-täydennysosassa. Tehty Brysselissä […]. ETA:n sekakomitean puolesta Puheenjohtaja ETA:n sekakomitean sihteerit [1] EYVL L 305, 30.11.1994, s. 6. [2] EYVL L 1, 3.1.1994, s. 3. [3] EYVL L 123, 24.4.1998, s. 1. [4] EUVL L 167, 27.6.2012, s. 1. [5] EYVL L 123, 24.4.1998, s. 1. * [Valtiosäännön asettamista vaatimuksista ei ole ilmoitettu.] [Valtiosäännön asettamista vaatimuksista on ilmoitettu.]